Restoranist
Uus moodsa eesti köögi pakkuja – restoran MEKK asub Tallinna vanalinna serval Suur-Karja tänaval. See sajandite hõngu kandev, kuid linna ühe tuiksoone lähedal olev ja niimoodi eri ajastuid siduv asukoht on omamoodi sümboolne.
Eesti köögi olemus
Saame ju eesti köögi mõtestamisel õige otsa peale siis, kui taipame, et eestlane on endasse koondanud parima kõigilt neilt rahvastelt, kellega on sajandite vältel koos elanud. Rootslaste rahulikkus, taanlaste terve mõistus, sakslaste sihipärasus ja venelaste veendumus oma käidava tee õigsuses pesitsevad igas eestlases. Eesti köök on samuti teistelt rahvastel üle võtnud parima, lisanud sellele oma ainuomase nüansi ja püüdlemise täiuslikkuse poole ning on tänu sellele äärmiselt põnev ja mitmekesine.
Menüü koostamise põhimõtted
Restorani peakokk Rene Uusmees on otsustanud, et moodsat eesti toitu valmistades on alati aukohal kulinaaria põhiväärtused. Nii ongi moodsa eesti köögikunsti aluseks meile ja meie kultuurile juba läbi aegade tuntud klassikalised toiduvalmistamise meetodid, mida vääristatakse tänapäevase tehnika ning professionaalsete oskustega. Kõik moodsas eesti köögikunstis kasutatavad toorained on väga värsked ja võimalikult suur osa neist on eestimaised ning pärit mahepõllumajandusest. Juba menüüst saab teada, kui kasutatud on näiteks eesti juuste, liha ja kala, viimistleva nüansi lisab igale einele omaküpsetatud leiva ja ehtsa soolahelvestega taluvõi pakkumine. Alati ei ole kohaliku tooraine eelistamine siiski võimalik, sest moodsa ja nüansirohke toidu saamine eeldab nagu meie igapäevane elugi avatust ka mujalt pärinevale.
Tervislik toiduvalik
Kvaliteedi üks komponente on tervislikkus. Igal hooajal pakutakse just sellele ajale vastavat toitu. Kevad on spargli, spinati, nõgese ja jänesekapsa aeg. Suvel valitsevad värsked juurviljad, kurgid ja tomatid, marjad nii aiast kui metsast ning haug ja tuulekala. Sügisele annavad oma näo seened, õunad, ploomid, astelpajumarjad, murakad ja ulukiliha. Talvine menüü on karge nagu õues olev ilmgi, põhiilme annab kohalik konserveeritud tooraine. Peakokk paneb alati rõhku sellele, et tooraine oleks värske ja hooajaline ning läbi aasta maitsestatakse toite ürtide ja maitsetaimedega.
Kõigi komponentide – õige asukoht, suurepärane tooraine, parimad professionaalsed oskused, läbimõeldud joogikaart – tulemuseks on Moodne Eesti KöögiKunst oma parimal kujul. Tulvil kontraste, kuid olemuselt rahulik ja harmooniline – just nagu eestlane isegi.

